google/wiki40b huggingface dataset:
Gottwald Grohmann

Gottwald Eugen Eduard Grohmann (9./22. august 1859 Tver – 13./26. juuni 1906 Püha) oli Eesti vaimulik.
Grohmann õppis aastatel 1870–1879 Tallinna Kubermangugümnaasiumis. Aastatel 1880–1883 õppis ta Tartu ülikooli usuteaduskonnas. Prooviaastal oli ta Rapla Maarja-Magdaleena koguduses Carl Eduard Malmi juures. Ordineeriti 7./19. septembril 1886 Tallinnas õpetajaks.
Ta oli aastatel 1886–1888 Püha Jakobi koguduse adjunktõpetaja, aastatel 1888–1906 oli ta (introdutseeriti 17./29. märtsil 1888) sama koguduse õpetaja. Lisaks oli ta Saaremaa Kurttummade Asutuse juht ja aastast 1888 Saaremaa pastorileskede ja -orbude abistamiskassa juhiks. Aastast 1893 oli ta ka liturgiakomitee liige.

Isiklikku

Tema isa Karl Woldemar Emil Grohmann oli luterlik pastor Tveris, hiljem Tallinna Jaani koguduse esimese pihtkonna õpetaja, vanaisa Woldemar Eugen Grohmann ja vanavanaisa Justus Heinrich Grohmann olid Türi Püha Martini koguduse õpetajad, vend Gottfried William August Grohmann oli Risti ja Tallinna Jaani koguduse õpetaja. Ta oli kaks korda abielus: esimest korda endise Püha Jakobi koguduse õpetaja Heinrich Eduard Gahlnbäcki tütre Mariega (aastatel 1888–1902), teist korda Gahlnbäcki tütretütre (esimese abikaasa õe Henriette tütre) Irmgardiga (neiuna Hoffmann).
Ruusmäe raamatukogu

Ruusmäe raamatukogu on raamatukogu Võru maakonnas Rõuge vallas Ruusmäe külas.
Raamatukogu asub endise Rogosi mõisa ehk Ruusmäe mõisa hoones.
Raamatukogu juhataja on Sirje Moorus.

Ajalugu

Esimesed raamatud saadi annetustena aastatel 1917–1920.
Rogosi Rahvaraamatukogu Selts registreeriti 28. aprillil 1922 ning sama aasta 8. detsembrist pärinevad raamatukogu esimesed sissekanded
1934. aastal koliti Pütsepa algkooli hoonest Rogosi mõisa tiibhoonesse.
Raamatukogu ei töötanud aastatel 1941–1944.
Helisagedus

Helisagedus on elastse keskkonna mehaanilise võnkumise sagedus, mille puhul võnkumist tajutakse keskmise täiskasvanud inimese poolt helina. Täiskasvanud inimene tajub (kuuleb) sagedusi piirkonnas keskmiselt 16–20 000 Hz. Kõrgemate helide sageduste kuuldavus võib olla väikelastel kuni kaks korda kõrgem ja vanuritel umbes kaks korda madalam. 
 Muusikalise heli korral kõneldakse seoses helisagedusega helikõrgusest.
Reval Hotelligrupp

Reval Hotelligrupp ehk Reval Hotelligrupi AS ehk Reval Hotels on Baltimaade suurim hotellikett.
Sellesse hotelligruppi kuulus 2003. aasta seisuga seitse hotelli: Reval Express Hotel, Reval Hotel Central, Reval Hotel Olümpia, Reval Park Hotel & Casino (kõik Tallinnas), Reval Hotel Latvija, Reval Hotel Ridzene (mõlemad Riias) ja Reval Hotel Lietuva (Vilniuses, avati 2003. aasta mais).
Reval Hotelligrupi ainuomanik on alates 2000 kinnisvaraarendusettevõtte Linstow tütarfirma Linstow International AS.
Elsa Pastak

Elsa Pastak-Varep (14. september 1908 Peterburi – 28. oktoober 1955 Tartu) oli eesti botaanik.
Ta töötas Tartu Ülikoolis ja aastail 1947–1955 Zooloogia ja Botaanika Instituudis.
Ta tegeles nii soontaimede uurimise kui brüoloogiaga.

Pere

Tema abikaasa oli Endel Varep (nad abiellusid aastal 1941).
Kurt Lewin

Väljateooria (Field Theory)

Lewini kirjelduse kohaselt inimesed eksisteerivad "eluväljal", kus neid mõjutavad eksternaalsed jõud (tingimused, situatsioonid jne) ja internaalsed jõud (ideed, vaated, tunded jne). Eluväli, kus inimene eksisteerib, moodustub inimese ja keskkonna interaktsioonil. Väljateooria peab käitumist peamiselt isiksuse ja konkreetse olukorra funktsiooniliseks väljundiks.

Muutuste mudel

Lewin kirjeldas organisatsiooni muutuste läbiviimist kolmeetapilise protsessina. Esimene etapp on "lahtisulatamine". Selles etapis ületatakse inertsus ja lõhutakse olemasolevad hoiakud. Püütakse üle saada kaitsemehhanismidest ning valmistatakse organisatsioon ja selle liikmed muutuseks ette. Teine etapp on "muutmine" ehk muutuse läbi viimine. Tegemist on tavaliselt segaduse ja üleminekuperioodiga. Teatakse, et vanaviisi ei saa, kuid puudub selge ettekujutus, millega eelnevat asendada. Viimane ja kolmas etapp on "kinnikülmutamine". See tähendab, et uus mõtteviis kristalliseerub ja rahulolu taastub endisel tasemel. Sellel etapil kontrollitakse muutuste määra, hinnatakse tulemust ja vajadusel korrigeeritakse . 

Lewini võrrand 

Lewini võrrand B =ƒ(P, E) on psühholoogiline võrrand käitumise kohta, milles B = käitumine, ƒ = funktsioon, P = isik ja E = keskkond. Selle võrrandi järgi on käitumine funktsioon isikust ja tema keskkonnast . Lewini võrrand on hästi tuntud sotsiaalpsühholoogias, kus Lewinit võib pidada modernseks pioneeriks. Lewin avaldas selle võrrandi oma 1936. aastal ilmunud raamatus "Principles of Topological Psychology" . Võrrand andis isiku käitumise mõistmiseks suure tähtsuse hetkeolukorrale ja vastandus paljude oma aja populaarsete teooriatega, mille järgi inimese käitumine tugineb valdavalt tema varasemale (mineviku-) käitumisele .

Akadeemiline biograafia

1890 – sündis Posenis
1916 – doktorikraad (Berliini Humboldti Ülikool)
1921 – dotsent (Berliini Ülikool)
1932 – Stanfordi ülikooli külalisprofessor
1933 – põgenes Saksamaalt USA-sse
1933 – Cornelli Ülikooli õppejõud
1935 – ilmus teos "A Dynamic Theory of Personality"
1935 – Iowa Ülikooli professor
1936 – ilmus teos "Principles of Topological Psychology"
1940 – sai Ameerika Ühendriikide kodakondsuse
1944 – asutas M.I.T Grupidünaamika Uurimiskeskuse (M.I.T. Research Center for Group Dynamics)
1944 – asutas C.C.I. (Commission on Community Interrelations)
1946 – ilmus teos "Frontiers in Group Dynamics"
1947 – suri
Endel Saarman

Elulugu

Endel Saarman on raudteelase poeg.
Lõpetas 1941 Tallinnas Prantsuse Lütseumi, õppis 1942–1944 TTÜ-s masinaehitust. Läks 1944 Rootsi, lõpetas 1957 Stockholmi Kuningliku Tehnikaülikooli puidutehnoloogiainsenerina, tehnika-litsentsiaat (1962, samas), väitekiri käsitles okste mõju liimitud konstruktsioonide survetugevusele. Oli 1957–1964 Stockholmis Rootsi Puidutehnoloogia instituudi assistent ja ühtlasi Kuningliku Tehnikaülikooli puidutehnoloogia osakonna abiõpetaja, 1964–1966 Lundi Põllumajandusinstituudi uurimistööde juhataja, 1966–1980 Rootsi Puidutööstusliidu peainsener, 1980–1988 Stockholmis Kuningliku Tehnikaülikooli puidutehnoloogiaprofessor, aastast 1988 emeriitprofessor; koostanud 11 õppe- ja käsiraamatut, olnud 15 taolise väljaande kaasautor.

Teadustöö

Uurinud puidu omadusi ja -tehnoloogiat, loonud juhendeid puidu liigitamiseks kvaliteedi alusel, samuti puidu kaitsmiseks kahjurite eest. Olnud tegev Rootsi Liimitud Puidu Kontrollametis ja Puidusorteerimise Komitees, Tehnika Arendamise Valitsuse nõunik, Rootsi Saeveskiomanike Ühingu sekretär (1973–1981) ja esimees (1982–1986), kuulunud ka Soome ja Norra erialaühingutesse, Eestis riigiettevõtte "Eesti Riigimetsad" haldusnõukogu liige (1992–1993). Umbes 30 teadustrükist.
Süstlehine teeleht

Levik

Süstlehine teeleht on levinud parasvöötmelises Euroopas, Põhja- ning Kesk-Aasias. Eestis on levinud niidutaim.

Botaaniline kirjeldus

Süstlehine teeleht on mitmeaastane juurmise leherosetiga rohttaim. Taime kõrgus on 50 cm.
Lehed on süstjad või lineaalsüstjad, terve leheservaga, 3-7 kaardus leherooga, moodustavad juumise kodariku. Lehtedel on on enamasti lidus karvad. 
Taimel on väike,kuiv ja helekollakas õisik,mis on kogunenud tihedatesse, lühikestesse, munajatesse viljapeadesse. Tolmukad on helekollased, õiekroonist 4-5 korda suuremad.
Õievalem:  
Vili on munajas karp, milles on 8-13 seemet. 
Taim õitseb maist juulini. Vilja küpsemine toimub juulist septembrini.

Keemiline koostis

Kogu taim sisaldab limaiaineid. Seemnete limaainete sisaldus on kuni 40%, lehtedes umbes 6,5%. Limaainete hüdrolüüsil vabanevad ramnogalaktorunaan, arabinogalaktaan, glükomannaan, galakturoonhape, galaktosidoarabinoos, ramnoos, ksüloos jt.
Lehed sisaldavad ka iridoidklükosiide, nagu aukubiin (kuni 2,5%), katapool (0,3-1,0%), asperulosiid jt, mõru- ja parkaineid, saponiine, polüsahhariide, C-vitamiini, K-vitamiini, provitamiin A-d, koliini, allantoiini, steroide, tioglükosiide, vaiku, orgaanilisi happeid. 
Teistest ainetest sisaldab taim flavonoide (api­geniini, baikaleiini, luteoliini, skutella­riini, homoplantagiini, plantagosiidi jt.), kumariin eskuletiini jm. On leitud ka jälgedena alkaloide bosniakiini ja bosniakiinhappe metüülestrit.

Droog

Droogiks on ürt ja leht,mida kogutakse kogu suve jooksul. Droogi tuleks koguda õitsemise ajal ja kuiva ilmaga, kuna droog on tundlik niiskuse suhtes ja kergesti tumenev (tingitud aukubiini hüdrolüüsist). 
Droogi kuivatatakse õhukese kihina (3-5 cm) temperatuuridel 40-50 °C. Kuivatatud kvaliteetne droog peab olema normaalse rohelise värvusega, nõrga lõhna ja mõrkja maitsega.

Kasutamine

Teelehedroog kuulub mitmete köhateede koostisesse, suurendab bronhilima eritust ja eraldamist köhimisel. Vesitõmmisena toimib mähkivalt haavandtõve ja gastriidi puhul.
Külmalt valmistatud ve­si­tõmmistel, vedelekstrak­tidel ja mahlal on bakterio­staatiline ja bakteritsiidne toime, see toime puudb kuumalt valmistatud leotistel ja keedistel (aukubiin denatureerub).
Värsketest lehtedest pressitud mahla või värskete lehtede purustatud massi pannakse haava­dele verejooksu sulgemiseks, hõõrdunud, hau­dunud, põletada või muljuda saanud kehaosadele.
Süstlehise teelehe ekstrakt avaldab spasmolüütilist, põletikuvastast, antibakteriaalset, bioadhesiivset, immuunsust stimuleerivat toimet ja tõstab hemoglobiini sisaldust veres.
Prestiiž

Prestiiž tähistab sotsioloogias inimese sotsiaalset respekteeritust ja tunnustust. Prestiiž sõltub teiste inimeste austusest ja traditsioonidest.
Kui ühiskonnas üldiselt austatakse teadmisi ja oskusi, on prestiižsed inimesed need, kes teavad palju või oskavad midagi silmapaistvalt hästi. Samamoodi võib olla ka prestiižne mingi töökoht või elukutse, mida ühiskond kõrgemalt väärtustab. Kui ühiskonnas on oluline majanduslik kindlustatus, on prestiižne omada palju raha ja kalleid asju ja prestiižne on töötada ametikohal, kus kõige rohkem palka makstakse.
Prestiiži võivad ametlikult väljendada aumärgid ja autasud, kuid kui neid jaotatakse inimestele arusaamatutel või ühiskondlikult mitte aktsepteeritud asjaoludel, siis võib aumärgi saamine prestiižile vähendavalt mõjuda.
Stymphalose linnud

Stymphalose linnud olid vanakreeka mütoloogias Arkaadias Stymphalose järvel elavad linnud, kelle tapmine oli Heraklese kuues vägitöö (antiigileksikoni järgi neljas).
Stymphalose linnud surmasid oma sulgede nagu nooltega inimesi ja loomi, kes järvele liginesid. Nad olid Arese lemmikloomad. Nad toitusid tera- ja puuviljast, peamiselt inimeste põldudel ja aedades, paljunesid kiiresti ning viisid sellega kogu ümbruskonna meeleheitele. Nende sõnnik oli samuti mürgine.
Herakles ehmatas linnud lendu. Ehmatamiseks andis Athena talle vasksed löökpillid, mille oli valmistanud Hephaistos. Seejärel lasi Herakles linnud maha.
Mõned neist jäid ellu, ent rändasid Musta mere rannikule ega tulnud enam iial Kreekasse tagasi. Seevastu olevat linnud nad argonaute, kes nende kodusaare lähedalt möödusid. Tollal olid laevade sõudjad ülaltpoolt kaitseta. Phineuse soovitusel varjasid ülejäänud laevamehed sõudjaid kilpidega, lasid linde nooltega ja tekitasid valju müra, et linde peletada. Kokkuvõttes ei suutnud linnud argonautidele suurt kahju tekitada.
Pauleta

Pedro Miguel Pauleta (õieti Pedro Miguel Carreiro Resendes; sündinud 28. aprillil 1973 Assooridel Ponta Delgadas) on Portugali endine jalgpallur. Ta mängis ründajana Portugali jalgpallikoondises.
Pauleta debüüt Portugali koondises oli 20. augustil 1997, kui mängiti Armeeniaga ja võideti 3:1. Esimese värava lõi Pauleta koondise kasuks 26. märtsil 1999, kui kohtuti Aserbaidžaaniga ja saadi suureskooriline võit 7:0, kusjuures kaks väravat lõi Pauleta. 2008. aastal ta lõpetas koondises mängimise. Tema saldoks jäi 88 mängu ja 47 väravat.
Antíparos

Antíparos (Vana-Kreeka kontekstis Oliaros) on saar Egeuse meres, üks Küklaadidest.
Saare geograafilised koordinaadid on 37° 0′ N, 25° 3′ E.
Saare pindala on 45,182 km². Saar on künklik, kõrgus kuni 310 meetrit. Antíparos kuulub Kreekale.
Dalhousie Ülikool

Dalhousie Ülikool (inglise keeles Dalhousie University) on Kanadas Halifaxis asuv ülikool. Dalhousie Ülikool on Kanada juhtivate ülikoolide grupi (inglise keeles U15 Group of Canadian Research Universities) liige.
Ülikool asutati 1818.
Ülikoolis õpib 16 410 õpilast (2013). Ülikoolis töötab 6030 inimest ja nendest 1085 on professorid.
Conrad Manila

Conrad Manila on viietärnihotell, mis asub Filipiinide pealinnas Manilas.  
Hotellis 24 tüüpi tube ja sviite, kokku 347 tuba ja sviiti. Hotellis on kokku viis restorani ja ootesaaliː Brasserie on 3, China Blue, C Lounge, Sails Pool Bar ja Bru Coffe Bar. Hotellis on ka spaa ja spordisaal koos välibasseini ja lastebasseiniga.
Irboska lavamaa

Irboska lavamaa on Eesti maastikurajoon, mille pindala on 72,6 km². Halduslikult jääb lavamaa Võru maakonda. Lavamaa asub Kagu-Eestis Haanja kõrgustiku kirdeosas, piirnedes idast Venemaa Pihkva oblastiga. Lavamaad asustavad setud.
Ristmeedia

Ristmeedia (inglise keeles crossmedia, üsna sarnase tähendusega on ka mõiste transmeedia) all mõistetakse nähtust, kus meediasisu tootjad diferentseerivad oma tooteid strateegiliselt nõnda, et ühe meediatoote avaldumisvorme jagub rohkem kui ühele meediaplatvormile. Näiteks on telesarjal ka veebisait, mobiilirakendus, arvutimäng, koomiks, järjejutt, lauamäng jne. Ristmeediat ei tohiks segi ajada frantsiiside, järgede või adaptatsioonidega.
Põhjus, miks meediatootjad on sellistest strateegiatest üha enam haaratud, on vajadus saavutada kontakt nüüdisaegsete, platvorme ja kanaleid pidi killustuvate auditooriumidega. Brände ja tooteid diferentseerides kindlustatakse end ka ühel või teisel platvormil läbikukkumise vastu. Riskide haldamisega seostub ka ärimudelite mitmekesistamine: ühel platvormil teenitakse subskriptsiooni, teisel traditsioonilise reklaami, kolmandal asukohapõhiste reklaamide, neljandal agregaatoritele ehk infovoogude haldajatele litsentside müümisega jne.
Puravik

Süstemaatika

Tavakeeles nimetatakse puravikuks suurt hulka lihaka viljakeha, välja arenenud kübara ja jala ning kübarast kergesti eralduva torukeste kihiga seeni. 1974 trükivalgust näinud Kuulo Kalamehe ja Vello Lastingu raamatus "Eesti puravikulised" on kirjeldatud 41 liiki "puravikke". Nüüdseks on Eestis leitud ja määratud vähemalt 50 liiki. Mükoloogid jaotavad need liigid terve hulga puravikuliste sugukonda kuuluvate perekondade vahele. Eestis on esindatud perekonnad puravik, kivipuravik, lepapuravik, sametpuravik, sapipuravik, soomuspuravik, tahmpuravik, viltpuravik, õõspuravik, tatik ja päkk.

Kirjeldus

Puravike viljakehad on lihakad, kübar ja jalg selgelt välja arenenud, torukeste kiht eraldub kübarast kergesti, tihti leidub loor. Torukestel arenevad eoskannad, neil omakorda neli eost. Eospulber on kreem, ookerkollane, pruun, roosakas või hall. Eosed on ellipsoidsed, silinderjad või käävjad, siledad või ornamenteeritud (soomuspuravik), tavaliselt pigmenteeritud. 
Kõigil puravikel on jalg terves ulatuses kaetud valgete, pruunikate või mustade soomustega. Torukesed ja poorid on valged, kollakad või hallikad, väga väikesed ja ümarad. Enamasti kleepuv kübar on noorelt peaaegu kerajas, vananedes lameneb. Kui viljakehi katsuda, vigastada, murda, lõigata vms., värvub paljudel liikidel seeneliha õhuga kokkupuutes siniseks, roosaks, punaseks, lillaks, halliks või mustaks. Seesugused seeneliha värvuse muutused on olulise süstemaatilise tähtsusega.  Puravikud on okas- ja lehtpuu-mükoriisaseened. Ainsaks erandiks on pipratatik .
Eestis kasvab 12 liiki puravikke.

Söödavus

Puravikud on üldjuhul head söögiseened. Toiduks kõlbmatud on sapipuravik ja saatana-kivipuravik. Tervisehäireid võib põhjustada ka tamme-kivipuravik.
Aleksei Baiov

Aleksei Baiov (8. veebruar 1871 Uman, Umani maakond, Kiievi kubermang – 8. mai 1935 Tallinn) oli Vene Keisririigi sõjaväelane (alampolkovnik). 
Venemaa kodusõja ajal taandus koos Loodearmeega Eestisse, kus ta aastatel 1920-1926 õpetas Tallinna Sõjakoolis ja Peastaabi kõrgematel kursustel. 
1923. aastast oli Tallinna raamatupoe "Vene raamat" omanik, mis tegutses ka raamatukoguna ja aastast 1934 ka kirjastamisega. Ta oli ajalehtede "Revelskoje Vremja" ja "Revelskoje Slovo" mitteametlik, kuid tegelik väljaandja. 
Ta osales ka aktiivselt avalikus elus. 1920. aastatel sai temast Vene monarhistide tunnustatud liider Eestis. Oli Vene Akadeemiline Grupp Eestis üks asutajatest. 1926. aastal osales Eesti delegatsiooniga Pariisi vene emigrantide välisseminaril. Aastatel 1931-1935 oli ta endiste Vene sõjaväelaste abiühingu esimees (Vene Invaliidide Liidu liige).
Sébastien Lefebvre

Varasem elu

Lefebvre kasvas üles Lavalis koos oma vanemate ja kolme õe-vennaga. Ta on väga lähedane oma vanema venna, Jay Lefebvrega. Tal on veel kaks nooremat õde, Andrée-Anne ja Héloise. Vend Jay on ära märgitud Simple Plani albumitel ja Man of the Hour kodulehel, kus teda tänatakse pideva toetuse eest bändile. Lefebvrede vanemad lahutasid kui Seb käis keskkoolis. Mõlemad vanemad abiellusid uute elukaaslastega, albumil Simple Plan tänab Seb oma nelja vanemat. Sebi ema, Lorraine Pépin, töötab laste psühholoogina ja sotsiaaltöötajana Ida-Montrealis. Sebi isa, Jean Lefebvre, töötab inimõiguste alal Québecis.

Man of the Hour

Man of the Hour on taskuhäälingu saade (podcast), mida juhivad Lefebvre ja Simple Plani kodulehe tegija, fotograaf ja filmimees Patrick Langlois. Saade sai alguse, kui Lefebvre, Langlois ja Jaret Reddick otsustasid teha bändi. Nad ei olnud ühtegi lugu tegelikult lindistanud, kuid T-särgid ja muud promoks vajalikud asjad olid tehtud. Kuna vaba aega ei olnud piisavalt, et bändiga tegeleda, siis tehti iTunes saade Man of the Hour.
Drususe kenotaaf

Drususe kenotaaf ehk Drususe kivi (saksa keeles Drususstein) on Saksamaal Mainzis (rooma Mogontiacum) asuv rooma hauamonument, mis pärineb 1. sajandist eKr. Igeli samba kõrval on see ainus algupärasel kohal säilinud maapealne rooma hauamonument Alpidest põhja pool.
Tegemist on ligi 20 meetri kõrguse tellisehitisega, mis oli algselt ümbritsetud marmoriga. Usutakse, et see on sama ehitise jäänus, mida mainivad oma kirjutistes Eutropius ja Suetonius. See püstitati 9. aastal eKr surnud Rooma väejuhi Drususe auks. Drusus oli Augustuse kasupoeg, kes rajas 13. või 12. aastal eKr Mogontiacumi sõjaväelaagri, mis pidi olema strateegiline lähtepunkt Magna Germania vallutamiseks.
Printsipaadi alguses oli Drususe kenotaaf Mogontiacumi keisrikultuse keskmes. Varakeskajal eemaldati sellelt marmorümbris ning ehitist kasutati vahitornina. 16. sajandil rajati seni massiivse ehitise sisse trepp ja ukseava.
Tabloo

Tabloo (pr tableau < lad tabula 'laud, tahvel') on kaugele nähtav vahetatavate teadete tahvel.
Tablood on kasutusel näiteks spordivõistlustel, dispetšerteenistuses, lennu-, raudtee- ja bussijaamades ning mujal.
Nüüdisaegsetes tabloodes tekitatakse pildipunktid enamasti valgusdioodidega.
Grandeur of the Seas

Ehitamine

Kiil pandi laevale tehasenumbriga 492 Helsingis Kværner Masa-Yardsi laevatehases 6. juunil 1995. Vettelaskmistseremoonia toimus 1. märtsil 1996. 20. novembril 1996 sai laev valmis ja anti omanikele üle. Laev ristiti 13. detsembril 1996 Miamis, ristiemaks sai Aviva Ofer. Laev asus oma esmareisile 14. detsembril 1996 Miamist Kariibi mere saartele.
Laev on 279,2 m pikk, 32,31 m lai ja tema süvis on 7,62 m. Laeval on 11 tekki ja ta võib arendada kiirust 22 sõlme. Laeva mahutavus on 74 000. Laev võib peale võtta 2446 reisijat ja laevaperes on 760 liiget.
Keset laeva on aatrium, mis ulatub 4. tekist 10. tekini. 9. tekil on välisbassein. Teine bassein on jõusaaliga solaariumialal. Mõlema basseini juures on veekeerisealad, mida on välisbasseini juures 4 ja sisebasseini juures 2. Laeval on veel 8 eri stiilis söögikohta, teater, konverentsikeskus, raamatukogu, kasiino, hulk kauplusi ja mägironimissein.

Kasutamine

Esialgu oli laeva kodusadam Miami ja kuni 2000 tehti laevaga 7 ööd kestvaid reise Väikestele Antillidele. Seejärel kasutati seda aeg-ajalt Euroopas, aeg-ajalt Kariibi merel. Suviti väljusid reisid USA idarannikult Norfolkist, Baltimore'ist ja Philadelphiast ning külastati Kariibi mere saari ja Bermudat, kuid ka USA kirdeosa ja Kanada Atlandi ookeani rannikut. Laeva kodusadam muutus korduvalt: selleks olid Tampa, Fort Lauderdale ja New Orleans.

Õnnetused

30. oktoobril 2000 kadus laeval elekter 5½ tunniks. Lisaks valgustusele lakkasid töötamast kanalisatsioon ja konditsioneerid. Elekter tuli tagasi kell kolmveerand 11 hommikul. Laev pukseeriti Curaçaole Willemstadi ja läks merele tagasi 12 tundi hiljem.
20. aprillil 2005, kui laev saabus Mehhikos olevasse Costa Maya sadamasse, rebenes laeva kere ning sinna tekkis 13 m pikkune ja kuni 1½ m laiune ava. See asus veepinnast 1½ m kõrgemal. Royal Caribbeani sõnul aitasid õnnetusele kaasa 27 km/h puhunud tuul ja 5½ km/h tugevune hoovus. 7 päeva pikkune reis lühendati 5 päevale, sest laev oli 2 päeva remondis. Royal Caribbean pakkus reisijatele tasuta transporti New Orleansi või laevasisest krediiti nendele, kes otsustavad siiski laevale jääda. Hiljem saadeti laev kuivdokki ja kahjustus parandati.
Big Game

Sisukokkuvõte

Isa saadab poja, 13-aastase Oskari, sünnipäevaööl metsa hirvejahile. Eduka jahiga peab Oskari tõestama kogukonnale oma meheikka jõudmist.
Teel isa poolt kaardil märgitud jahipiirkonda leiab Oskari metsast Air Force One pardalt päästekapsliga metsa katapulteerunud Ameerika presidendi ja hiljem ka tema vasaku jala kinga, mille ta presidendile tagastab. 
Oskari vabastab päästekapslist presidendi ja koos asutakse liikuma kaardil märgitud jahikoha suunas. Teel avaldab president muu hulgas Oskarile, et üheks tema suurimaks eneseületuseks oli olukord, kus ta pärast vältimatut tualeti külastamist ja asjaajamise käigus kogemata juhtunud püksisääre märgamist, pidi näitama kaamerate ees esinedes endast välja, et on maailma võimsaima riigi juht, ja unustama ebaolulise.
Isa poolt kaardil märgitud paika jõudes leitakse eest sügavkülmik, mille sees isa poolt Oskarile igaks juhuks valmis pandud külmutatud hirve pea. Hiljem kasutavad Oskari ja president külmikut nii õhus lendamiseks kui ka vee all ja peal edasiliikumiseks.
Filmi lõpul on kogukond veendunud, et jahisaagi (USA president) poolest on Oskari igati vääriline meheikka astuma.
Õnnistus

Õnnistus (õnnistamine) on tavatähenduses kellelegi või millelegi õnne soovimine, millegi heakskiitmine.
Õnnistamine kristlikus tähenduses erineb selle sõna tavakasutusest. Üldiselt õnnistatakse asju, kive, mälestusmärke, hooneid, maad, jne. Sõna kasutamine inimese kohta tähistab lootust Jumala väe edasikandumiseks õnnistajalt õnnistatule. See on õnnistamisel seotud sisetundega ja erineb pühitsusest, mille käigus muutub inimese amet ja staatus ühiskonnas. Õnnistuse saab ära võtta, tühistada; pühitsus on jääv.
Lesgi keel

Fonoloogia

Lesgi keeles on 6 vokaalfoneemi ja 54 konsonantfoneemi.
Ujuv jõgitakjas

Ujuv jõgitakjas (Sparganium gramineum) on jõgitakjaliste sugukonda kuuluv taimeliik.
Ta on Eestis arvatud II kaitsekategooriasse (seisuga 2012).
Friedrich August Heinrich von Schmidt

Friedrich August Heinrich von Schmidt (25. november/6. detsember 1785 Valjala – 13. mai/25. mai 1841 Anseküla) oli Eesti vaimulik.
Algõpetuse sai koduõpetaja käest. Aastatel 1798–1803 õppis Kuressaares. Aastatel 1804–1806 õppis Tartu Ülikoolis filosoofiat ja usuteadust. Oli aastatel 1807–1808 koduõpetajaks Kehtna mõisas. Ordineeriti 9. augustil/21. augustil 1808 õpetajaks.
Ta oli aastatel 1808–1841 Anseküla Maarja koguduse õpetaja.

Isiklikku

Tema isa August Heinrich von Schmidt ja vanaisa Johann Heinrich Schmidt olid Valjala Martini koguduse õpetajad, tema vend Gottlieb Alexander von Schmidt oli Saaremaa Jaani ja Muhu Katariina koguduse õpetaja ning Saaremaa superintendent, vanavanaisa Heinrich Vick oli Muhu Katariina koguduse õpetaja, onu Andreas Michael Agthe ja onupoeg Wilhelm Andreas Fürchtegott Agthe olid Pöide Maarja koguduse õpetajad. Teine vanaisa Carl Friedrich Agthe oli Tallinna Oleviste koguduse organist.